CELEX: 62020TN0613
Language: el
Date: 2020-10-03 00:00:00
Title: Υπόθεση T-613/20: Προσφυγή της 3ης Οκτωβρίου 2020 — Junqueras i Vies κατά Κοινοβουλίου

16.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 390/48
            
         
      Προσφυγή της 3ης Οκτωβρίου 2020 — Junqueras i Vies κατά Κοινοβουλίου
      (Υπόθεση T-613/20)
      (2020/C 390/65)
      Γλώσσα διαδικασίας: η ισπανική
      
         Διάδικοι
      
      
         Προσφεύγων: Oriol Junqueras i Vies (Sant Joan de Vilatorrada, Ισπανία) (εκπρόσωπος: A. Van den Eynde Adroer, δικηγόρος)
      
         Καθού: Ευρωπαϊκό Κοινοβούλιο
      
         Αιτήματα
      
      Ο προσφεύγων ζητεί από το Γενικό Δικαστήριο να κρίνει ότι κατατέθηκε εμπροθέσμως το δικόγραφο της προσφυγής κατά της προσβαλλόμενης απόφασης μαζί με τα προσαρτημένα σε αυτό έγγραφα, να το κρίνει παραδεκτό και, βάσει αυτού, να κρίνει ότι η επίδικη στην παρούσα δίκη προσβαλλόμενη απόφαση είναι άκυρη, ανυπόστατη και ανίσχυρη, καθώς και να καταδικάσει το καθού στα δικαστικά έξοδα.
      
         Λόγοι ακυρώσεως και κύρια επιχειρήματα
      
      Η παρούσα προσφυγή βάλλει κατά της απόφασης του Ευρωπαϊκού Κοινοβουλίου που ανακοινώθηκε από τον Πρόεδρο Sassoli στην Ολομέλεια της 23ης Ιουλίου 2020, να ανακοινώσει –αφού έλαβε υπόψη την απόφαση της Junta Electoral Central (Κεντρική Εφορευτική Επιτροπή, Ισπανία) της 3ης Ιανουαρίου 2020 και, στη συνέχεια, την απόφαση του Tribunal Supremo (Ανώτατο Δικαστήριο, Ισπανία) της 9ης Ιανουαρίου 2020 και την απόφαση του Δικαστηρίου της Ευρωπαϊκής Ένωσης της 19ης Δεκεμβρίου 2019, η οποία εκδόθηκε επί της υπόθεσης C-502/19 που αφορούσε τον O. Junqueras– την αντικατάσταση του Oriol Junqueras i Vies από τον Jordi Solé i Ferrando στα καθήκοντά του ως μέλους του Ευρωπαϊκού Κοινοβουλίου.
      Προς στήριξη της προσφυγής του, ο προσφεύγων προβάλλει πέντε λόγους ακυρώσεως.
      
                  1.
               
               
                  Με τον πρώτο λόγο προβάλλεται προσβολή των δικαιωμάτων του Oriol Junqueras i Vies κατά παράβαση των άρθρων 41 (παράγραφοι 1 και 2) και 47 του Χάρτη Θεμελιωδών Δικαιωμάτων της Ευρωπαϊκής Ένωσης λόγω της διαδικασίας λήψης των αποφάσεων και επειδή το ζήτημα εκκρεμεί ενώπιον του Γενικού Δικαστηρίου της Ευρωπαϊκής Ένωσης (υπόθεση C-201/20), καθώς και λόγω παράβασης των άρθρων 13, παράγραφος 3, της εκλογικής πράξης του 1976 και του άρθρου 4, παράγραφοι 4, 7 και 8, του Κανονισμού Διαδικασίας του Ευρωπαϊκού Κοινοβουλίου.
                  
                              —
                           
                           
                              Προβάλλεται συναφώς ότι το άρθρο 13, παράγραφος 3, της εκλογικής πράξης του 1976 και το άρθρο 4, παράγραφος 7, του Κανονισμού Διαδικασίας του Ευρωπαϊκού Κοινοβουλίου πρέπει να ερμηνευθούν υπό την έννοια ότι απαιτούν διαδικασία στην οποία να γίνονται σεβαστά τα δικαιώματα που παρέχουν οι εν λόγω διατάξεις, κατά την οποία να είναι δυνατόν να προβληθεί και να αντικρουστεί η συνδρομή εξαιρέσεων όσον αφορά την κήρυξη χηρείας της έδρας του Oriol Junqueras i Vies, καθώς και ότι δεν πρέπει να αντικατασταθεί από άλλον ευρωβουλευτή.
                           
                        
            
                  2.
               
               
                  Με τον δεύτερο λόγο προβάλλεται παράβαση των άρθρων 39, παράγραφος 1, και 39, παράγραφος 2, του Χάρτη Θεμελιωδών Δικαιωμάτων της Ευρωπαϊκής Ένωσης, του άρθρου 14, παράγραφος 3, ΣΕΕ, του άρθρου 1, παράγραφος 3, της εκλογικής πράξης του 1976, παραβίαση της αρχής της καλόπιστης συνεργασίας του άρθρου 4, τρίτο εδάφιο, ΣΕΕ (στην περίπτωση αυτή από το Tribunal Supremo), της αρχής της υπεροχής του δικαίου της Ευρωπαϊκής Ένωσης, του άρθρου 9 (δεύτερο εδάφιο) του πρωτοκόλλου (αριθ. 7) περί των προνομίων και ασυλιών της Ευρωπαϊκής Ένωσης και του άρθρου 6 του Κανονισμού Διαδικασίας του Ευρωπαϊκού Κοινοβουλίου.
                  
                              —
                           
                           
                              Προβάλλεται συναφώς ότι δεν εφαρμόστηκε στην πράξη η απόφαση του Δικαστηρίου της Ευρωπαϊκής Ένωσης της 19ης Δεκεμβρίου 2019, η οποία εκδόθηκε επί της υπόθεσης C-502/19 ακριβώς σε σχέση με τον Oriol Junqueras i Vies και απαιτούσε να ζητηθεί από το Ευρωπαϊκό Κοινοβούλιο η άρση της ασυλίας και, αντιθέτως, εφαρμόστηκε ώστε να προχωρήσει η αντικατάστασή του από άλλον ευρωβουλευτή.
                           
                        
                              —
                           
                           
                              Επικουρικώς, προβάλλεται η ερμηνεία σύμφωνα με τους ισχυρισμούς του άρθρου 13, παράγραφος 3, της εκλογικής πράξης του 1976 και του άρθρου 4, παράγραφος 7, του Κανονισμού Διαδικασίας του Ευρωπαϊκού Κοινοβουλίου, υπό την έννοια ότι το Ευρωπαϊκό Κοινοβούλιο μπορεί να διαπιστώσει τη συνδρομή των εξαιρέσεων που προβλέπονται στα εν λόγω άρθρα όσον αφορά την κήρυξη χηρείας της έδρας, όταν ο λόγος μπορεί να εκτιμηθεί χωρίς αξιολόγηση του εσωτερικού δικαίου του κράτους, όπως έγινε στην πραγματικότητα σε σχέση με τη συμφωνία της 23ης Ιανουαρίου της JEC.
                           
                        
            
                  3.
               
               
                  Με τον τρίτο λόγο προβάλλεται παράβαση των άρθρων 39, παράγραφος 1, και 39, παράγραφος 2, του Χάρτη Θεμελιωδών Δικαιωμάτων της Ευρωπαϊκής Ένωσης, του άρθρου 3 του πρωτοκόλλου 1 της ΕΣΔΑ, του άρθρου 9 (πρώτο εδάφιο, στοιχεία α' και β') του πρωτοκόλλου (αριθ. 7) περί των προνομίων και ασυλιών της Ευρωπαϊκής Ένωσης και του άρθρου 6 του Κανονισμού Διαδικασίας του Ευρωπαϊκού Κοινοβουλίου.
                  
                              —
                           
                           
                              Κατά τον προσφεύγοντα, εμποδίστηκε παρανόμως η εφαρμογή στην περίπτωση του Oriol Junqueras i Vies των ασυλιών που αναγνωρίζονται από το εν λόγω άρθρο (πρώτο εδάφιο, στοιχεία α' και β') του πρωτοκόλλου (αριθ. 7) περί των προνομίων και ασυλιών της Ευρωπαϊκής Ένωσης.
                           
                        
            
                  4.
               
               
                  Με τον τέταρτο λόγο προβάλλεται παράβαση του άρθρου 9 (πρώτο εδάφιο, στοιχείο α') του πρωτοκόλλου (αριθ. 7) περί των προνομίων και ασυλιών της Ευρωπαϊκής Ένωσης, του άρθρου 39, παράγραφοι 1 και 2, του Χάρτη Θεμελιωδών Δικαιωμάτων της Ευρωπαϊκής Ένωσης, του άρθρου 6 του Κανονισμού Διαδικασίας του Ευρωπαϊκού Κοινοβουλίου και του άρθρου 13, παράγραφος 3, της εκλογικής πράξης του 1976, καθόσον η ισπανική νομοθεσία απαιτεί προηγούμενη αίτηση άρσης της ασυλίας για τη δίωξη των εκλεγμένων βουλευτών, η δε αντίθετη νομολογία του Tribunal Supremo είναι contra legem και έχει διαμορφωθεί ad hoc και ad hominem για την ίδια αυτή επίμαχη ποινική δίωξη, ως τρόπος κάλυψης των ενεργειών του δικαστηρίου αυτού, ενώ δεν υπάρχει κανένα νομολογιακό προηγούμενο, όπως αναγνωρίζει το ίδιο το Tribunal Supremo.
               
            
                  5.
               
               
                  Με τον πέμπτο λόγο προβάλλεται παράβαση του άρθρου 20 του Χάρτη Θεμελιωδών Δικαιωμάτων της Ευρωπαϊκής Ένωσης, καθώς εισάγεται άνιση μεταχείριση ενώπιον του νόμου, δεδομένου ότι δεν εφαρμόστηκαν τα ίδια κριτήρια κατά την ερμηνεία του δικαίου της Ένωσης ως προς τον O. Junqueras και ως προς τον ευρωβουλευτή που τον αντικαθιστά σύμφωνα με την προσβαλλόμενη απόφαση.